元宵前三日侍老人遊雙林
作者：洪咨夔
朝代：宋

paragraphs: 大徑山高寺山巔，小徑山深寺山趾。
辛夷花開數點雨，艾納香空半泓水。
新新故故自樓閣，下下高高各窗几。
二三名公詩一束，八十老衲畫幾紙。
雲岑滅沒野屋浮，草樹離列渡舟檥。
露橫斷浦月已高，日落平沙風欲起。
直疑着我江湖間，安得伴君巖壑裏。
魚肥尚恨絲蓴晚，酒酣苦愛葅筍美。
參寥有句墮杳靄，更上迎暉亭徙倚。